Jou kind en Covid-19: 'n Kenner verduidelik | Maroela Media
Kinders word te midde van die tweede Covid-19-infeksiegolf steeds as 'n lae risiko beskou sover dit die koronavirus betref. Tog behoort kinders bo 'n bepaalde ouderdom, net soos hul ouers, veiligheidsmaatreëls te volg om hulself teen die virus te beskerm.
Prof. Mignon McCulloch, voorsitter van die Suid-Afrikaanse Pediatriese Vereniging en 'n dokter by die Rooikruis-kinderhospitaal in Kaapstad, sê daar is min rede tot kommer dat kinders dieselfde as volwassenes deur die tweede infeksiegolf getref word mits ouers waaksaam is.
Hoewel effens meer kinders tans positief toets vir Covid-19 moet dit teen die agtergrond van die toename in gevalle onder volwassenes gesien word.
Sy verduidelik dat kinders selde ernstig siek word of selfs doodgaan weens Covid-19 vergeleke met volwassenes.
Volgens McCulloch het verskeie kinders reeds by Rooikruis-kinderhospitaal positief getoets vir Covid-19. Die meerderheid van hierdie kinders het egter geen simptome getoon nie en is bloot vir Covid-19 getoets nadat hulle weens ander mediese redes, soos vir 'n gebreekte arm of vir chirurgie, opgeneem is.
Die hospitaal het sedert die uitbreking van die Covid-19-pandemie verlede jaar vier Covid-19-verwante sterftes onder kinders aangemeld. Dié kinders het egter al vier reeds aan ernstige mediese toestande gely, waaronder hartkwale en kanker.
"Kinders word geraak deur Covid-19, maar nie soos volwassenes nie."
Hulle toon selde simptome, word bitter min in die hospitaal opgeneem en sterf nie sommer weens die virus indien hulle nie ernstige komorbiditeite het nie.
Sy gee toe dat daar tans 'n effense toename in gevalle onder kinders is, maar benadruk dit moet in verhouding met die totale getal infeksies gesien word.
"Die toename in gevalle onder kinders is beslis nie kommerwekkend nie," verseker McCulloch.
"As jy bekommerd is oor jou kind, gaan sien 'n dokter."
McCulloch beveel aan dat kinders van sesjarige ouderdom dieselfde riglyne as volwassenes volg om die verspreiding van Covid-19 te beperk. Dit sluit in die dra van maskers, die gereelde was van hande en die handhawing van sosiale afstand van hul maats.
Sy beveel ook aan dat kinders nié in hierdie tyd by maats gaan speel nie. Kinders word wel aangemoedig om lustig buite te speel.
Luidens die Nasionale Instituut vir Oordraagbare Siektes (Nios) se jongste epidemiologiese verslag word Covid-19-gevalle in alle ouderdomsgroepe aangemeld. Die jongste ouderdomsgroep hou egter in dié stadium die laagste risiko in met 244,2 gevalle per 100 000 mense in die ouderdomsgroep 0-4 en 300,4 gevalle per 100 000 mense in die ouderdomsgroep 5-9 jaar.
Ouderdomsgroep Totale getal gevalle (% van alle gevalle) Nuwe gevalle in een week (3 tot 9 Januarie)
0-4 14 025 (1,1) 1 087 (1,0)
5-9 17 171 (1,4) 1 292 (1,2)
10-14 29 300 (2,4) 2 102 (2,0)
15-19 50 393 (4,1) 3 515 (3,3)
Die ouderdomsgroep 50 tot 54 blyk in dié stadium die hoogste risiko in te hou (4 221,2 gevalle per 100 000 persone).
Ek het 'n baie groot probleem met die alewige gewassery en ontsmetting. Dit gaan nou al amper' n jaar aan en geen verskil. My probleem is dat alle goeie kimme nou ook vernietig word. Ons liggame se vermoë om te baklei teen kieme word nou weggevat. So sal geen virus bekamp kan word nie. Mens kan nie in 'n borrel bly vir die res van jou lewe nie. Daar sal altyd kieme wees. Nou word jou liggaam ontneem van sy natuurlike vermoë om self teen virusse te baklei en so verswak jy jou imunstelsel. Hoeveel van die mense wat so… Lees meer »
Te oordeel aan vorige kommentaar van MM lesers se siening van die pandemie, voorspel ek dat 'n aansienlike hoeveelheid MM lesers nie met die Professor sal saamstem nie.
Ek weet nie meer nie. Ek het nog altyd gedink 'n epidemie is 'n siekte wat almal siek maak en jou kanse om te oorleef is dan skraal. Maar die pandemie raak "nie kinders so ernstig nie." Het ons te make met 'n pandemie of met 'n sieke wat selektief gevaarlik is? Selektiewe vryheid van spraak; selektiewe vryheid van beweging; selektiewe ekonomiese bevoordeling; ens.